Source: http://birosag.hu/media/aktualis/emlektabla-avatas-pesti-kozponti-keruleti-birosagon
Timestamp: 2017-08-19 11:13:08+00:00

Document:
Emléktábla avatás a Pesti Központi Kerületi Bíróságon | BÍRÓSÁG
Emléktábla avatás a Pesti Központi Kerületi Bíróságon
2014. dec. 02. - 16:01, OBH-Sajto5
Emléktáblát avatott Jablonszky Ferenc építész, a Pesti Központi Kerületi Bíróság épülete tervezőjének tiszteletére dr. Handó Tünde az Országos Bírósági Hivatal elnöke és dr. Fazekas Sándor a Fővárosi Törvényszék elnöke 2014. december 2-án a Pesti Központi Kerületi Bíróság épületében. Az emléktábla avatására az Országos Bírósági Hivatal által kiírt Országos történeti pályázat támogatásával került sor.
A bírósági szakmai igazgatási vezetők részvételével tartott avatóünnepségen, dr. Fazekas Sándor a Fővárosi Törvényszék elnöke méltatta az 1864-ben született Jablonszky Ferencet, aki korának egyik legismertebb, leghíresebb bírósági épülettervező mérnöke volt. A Műszaki Egyetemen diplomát szerző építész negyven bírósági épületet tervezett, melyek közül a legjelentősebb munkája a Központi Királyi Járásbíróság – a mai Pesti Központi Kerületi Bíróság - tervének elkészítése volt. Jablonszkyt Székely Ferenc akkori igazságügy miniszter kérte fel a munkára és Szászországba, Poroszországba küldte, hogy tanulmányozza a bírósági épületeket. 1912. szeptemberében kezdődött az építkezés, és 1914-ben átadták az épületet. Két év alatt készült el a 32 000 négyzetméteres négyemeletes konglomerátum, Európa legmodernebb igazságügyi palotája, ahol a teljes épületben villanyvilágítást vezettek be. Korát megelőzve, 1914-ben adták át a körforgó liftet, ami ipartörténeti ékesség. Az épületben óriási gázkazánnal működtetett központi fűtésrendszert alakítottak ki akkor, amikor többi bírósági épületben még kis kályhákkal fűtöttek.
A falakat az okker négy árnyalatában megjelenő, a Zsolnay gyárban készült csempesor borította, melynek eredetije az emeleten most is látható. Az épület átadásakor 117 bírói dolgozószoba volt az épületben, melynek berendezését Lingel Károly műhelye készítette. A bútorok közül sajnos mára már egy sem maradt meg. 27 tárgyalóterem azonban eredeti állapotában látható, melynek tölgyfabútorzata Mahunka Imre fagépműhelyében készült. A modernség jegyében olyan ügyfélcentrumot hoztak létre, ahol a különböző fényjeleknek és tábláknak köszönhetően ütemezetten mehettek a jogi képviselők a tárgyalásokra.
Dr. Fazekas Sándor szólt arról is, hogy 1999-től a Pesti Központi Bíróság elnökeként ő irányította az épület több mint tizenhárom évig tartó teljes rekonstrukcióját. Az értékek megőrzése mellett, a modern kor igényeit figyelembe véve zajlott a felújítás, melynek végeredménye méltó Jablonszky Ferenc művéhez.
Dr. Handó Tünde, az Országos Bírósági Hivatal elnöke ünnepi beszédében megemlítette, hogy az Országos Bírósági Hivatal sokat tesz azért, hogy minél többen bekapcsolódjanak a hagyományok ápolásába és tisztelettel adózzanak múlt értékei előtt. Az Országos történeti pályázat keretében több bíróságon is emléktáblát avatnak, konferenciát, kiállítást rendeznek, könyvek jelennek meg bírói életpályákról. Tájékoztatott arról, hogy a Fókuszban a bíróság című bírósági épületeket bemutató fotópályázat, érintőlegesen kapcsolódik a fentiekhez, melynek díjátadó ünnepségére december 3-án kerül sor.

References: BÍRÓSÁG

 Bíróság 
 Bíróság 
 Bíróság 
 Bíróság 
 bíróság